Source: https://podpora.financnasprava.sk/478530-Trojstrann%C3%BD-obchod-a-pr%C3%ADklady
Timestamp: 2019-02-21 08:13:55+00:00
Document Index: 14080140

Matched Legal Cases: ['§ 45', '§ 43', '§ 43', '§ 49', '§ 51', '§ 45', '§ 45', '§ 45']

Trojstranný obchod a príklady
Úvod > DPH > Trojstranný obchod > Trojstranný obchod a príklady
Trojstranný obchod je upravený v § 45 zákona o DPH. Trojstranný obchod je taký obchod, na ktorom sa zúčastňujú tri osoby, ktoré sú identifikované pre daň v troch rôznych členských štátoch a predmetom obchodu je dodanie toho istého tovaru, ktorý je odoslaný alebo prepravený priamo od prvého dodávateľa k druhému odberateľovi z jedného členského štátu do iného členského štátu.
- všetky tri zúčastnené osoby sú identifikované pre daň v troch rôznych členských štátoch,
-prvý odberateľ nemá v členskom štáte druhého odberateľa sídlo, miesto podnikania, prevádzkareň, bydlisko alebo sa obvykle v členskom štáte druhého odberateľa nezdržiava a voči prvému dodávateľovi a druhému odberateľovi použije rovnaké identifikačné číslo pre daň,
- tovar odoslal alebo prepravil prvý dodávateľ alebo prvý odberateľ alebo iná osoba na ich účet z členského štátu iného ako je členský štát identifikácie prvého odberateľa do členského štátu druhého odberateľa,
- druhý odberateľ použije identifikačné číslo pre daň pridelené členským štátom, v ktorom sa odoslanie alebo preprava tovaru skončí a je osobou povinnou platiť daň.
Otázka č.1 – Slovenský platiteľ dane – prvý dodávateľ
Traja podnikatelia identifikovaní pre daň v troch rôznych členských štátoch – prvý podnikateľ v Slovenskej republike, druhý podnikateľ v Poľsku a tretí podnikateľ v Nemecku sa zúčastnili na obchode, predmetom ktorého bolo v rámci jednej prepravy dodanie toho istého materiálu. Nemecký podnikateľ si objednal materiál u podnikateľa z Poľska. Podnikateľ z Poľska nemal tento materiál a preto si objednal materiál u podnikateľa zo Slovenska. Slovenský podnikateľ prepravil tento materiál priamo zo Slovenska do Nemecka. Ako postupuje pri tomto zdaniteľnom obchode slovenský platiteľ dane?
Slovenský platiteľ dane uskutočnil dodávku tovaru oslobodenú od dane podľa § 43 zákona o DPH a vyhotoví faktúru pre podnikateľa z Poľska v ktorej uvedie svoje IČ DPH a IČ DPH podnikateľa z Poľska. Dodávku tovaru do iného členského štátu oslobodenú od dane uvedie v riadku 15 a 16 daňového priznania k dani z pridanej hodnoty a v súhrnnom výkaze, kde uvedie svoje IČ DPH, IČ DPH podnikateľa z Poľska a hodnotu dodávky oslobodenú od dane. V kontrolnom výkaze sa neuvádza dodanie tovaru, ktoré je oslobodené od dane podľa § 43 zákona o DPH.
Otázka č.2 – Slovenský platiteľ dane - prvý odberateľ
Slovenský platiteľ dane uzatvoril kúpnu zmluvu na dodanie tovaru s českým podnikateľom, ktorý je registrovaný pre DPH v Českej republike. Slovenský platiteľ dane si objednal tento tovar pod svojim identifikačným číslom pre DPH u svojho obchodného partnera v Maďarsku, ktorý je registrovaný pre DPH v Maďarsku, s tým aby dodal tovar priamo českému podnikateľovi. Maďarský podnikateľ prepravil tento tovar priamo z Maďarska do Českej republiky. Ako postupuje pri tomto zdaniteľnom obchode slovenský platiteľ dane?
Slovenský platiteľ dane (prvý odberateľ):
-nadobudol tovar z Maďarska, z ktorého nemusí v Slovenskej republike zaplatiť daň z nadobudnutia, pretože toto nadobudnutie sa považuje za zdanené,
-vyhotoví faktúru pre podnikateľa z Českej republiky (druhý odberateľ) bez dane, v ktorej uvedie svoje IČ DPH a taktiež IČ DPH podnikateľa z Českej republiky,
- vo faktúre uvedie slovnú informáciu, "prenesenie daňovej povinnosti",
- dodanie tovaru uvedie v súhrnnom výkaze, kde uvedie svoje IČ DPH, IČ DPH podnikateľa z Českej republiky, hodnotu dodávky tovaru oslobodenú od dane a kód trojstranného obchodu „1“,
- nadobudnutie tovaru uvedie v riadku 35 a dodanie tovaru v riadku 36 daňového priznania,
-slovenský platiteľ dane (prvý odberateľ) neuvádza údaje z tohto zdaniteľného obchodu v kontrolnom výkaze.
Otázka č.3 – Slovenský platiteľ dane - druhý odberateľ
Slovenský platiteľ dane si objednal pod svojim identifikačným číslom pre DPH prístroj v Nemecku u nemeckého podnikateľa, ktorý je registrovaný pre DPH v Nemecku. Nemecký podnikateľ tento prístroj nemal a objednal si tento prístroj u obchodného partnera v Taliansku, ktorý je identifikovaný pre DPH v Taliansku. Prístroj z Talianska na Slovensko prepravil nemecký podnikateľ. Ako postupuje slovenský platiteľ dane?
Slovenský platiteľ dane (druhý odberateľ) prizná daň z dodávky tovaru prvým odberateľom v daňovom priznaní - v riadku 13 uvedie základ dane a v riadku 14 daň, a ak spĺňa podmienky na odpočítanie dane podľa § 49 až § 51 zákona o DPH, daň si odpočíta v riadku 21 resp.20 daňového priznania v závislosti od sadzby dane, ktorá prináleží k dodanému tovaru. Slovenský platiteľ dane (druhý odberateľ) uvedie údaje o nadobudnutí tovaru aj v kontrolnom výkaze v časti B.1.
Otázka č.4 – Zdaniteľný obchod – nejde o trojstranný obchod
Traja podnikatelia identifikovaní pre daň v troch rôznych členských štátoch – prvý podnikateľ v Poľskej republike, druhý podnikateľ v Slovenskej republike a tretí podnikateľ v Bulharskej republike sa zúčastnili na obchode, predmetom ktorého bolo dodanie toho istého tovaru. Podnikateľ zo Slovenskej republiky je identifikovaný pre daň okrem Slovenskej republiky aj v Bulharskej republike. Podnikateľ z Bulharskej republiky si objednal tovar u podnikateľa zo Slovenskej republiky a podnikateľ zo Slovenskej republiky si objednal tovar u podnikateľa z Poľskej republiky. Podnikateľ z Poľskej republiky tento tovar priamo prepravil z Poľskej republiky do Bulharskej republiky. Sú splnené podmienky pre trojstranný obchod?
V uvedenom prípade, sa nejedná o trojstranný obchod, pretože nebola splnená jedna z podmienok trojstranného obchodu podľa § 45 ods.1 písm.c) zákona o DPH, t.j. podnikateľ zo Slovenskej republiky (prvý odberateľ) je identifikovaný pre daň aj v Bulharskej republike (v štáte druhého odberateľa). To znamená, že podnikateľ z Poľskej republiky vyhotovuje faktúru pre podnikateľa zo Slovenskej republiky na dodávku tovaru z Poľskej republiky do Bulharskej republiky oslobodenú od DPH. Podnikateľ zo Slovenskej republiky, ktorý je identifikovaný pre daň v Bulharskej republike je povinný v Bulharskej republike zaplatiť daň z nadobudnutia tovaru, vzhľadom na to, že v Bulharskej republike je miesto, kde sa skončila preprava tovaru. Následne podnikateľ zo Slovenskej republiky vyhotovuje faktúru na dodávku tovaru podnikateľovi z Bulharskej republiky ako dodávku v Bulharskej republike, ktorá podlieha sadzbe DPH platnej v Bulharskej republike.
Otázka č.5 – Zdaniteľný obchod – nejde o trojstranný obchod
Traja podnikatelia identifikovaní pre daň v troch rôznych členských štátoch – prvý podnikateľ v Slovenskej republike, druhý podnikateľ v Českej republike a tretí podnikateľ v Rakúsku sa zúčastnili na obchode, predmetom ktorého bolo dodanie toho istého tovaru. Podnikateľ z Rakúska si objednal tovar u podnikateľa z Českej republiky a podnikateľ z Českej republiky si objednal tovar u podnikateľa zo Slovenskej republiky. Podnikateľ z Rakúska si tovar sám prepravil priamo zo Slovenskej republiky do Rakúska. Sú splnené podmienky pre trojstranný obchod?
V uvedenom prípade, sa nejedná o trojstranný obchod, pretože nebola splnená jedna z podmienok trojstranného obchodu podľa § 45 ods.1 písm.d) zákona o DPH, t.j. preprava nebola vykonaná prvým dodávateľom alebo prvým odberateľom, ale bola vykonaná podnikateľom z Rakúska (druhý odberateľ). To znamená, že podnikateľ zo Slovenskej republiky vyhotovuje faktúru pre podnikateľa z Českej republiky na dodávku tovaru so slovenskou DPH ako tuzemskú dodávku tovaru, ktorá podlieha DPH v tuzemsku. Podnikateľ z Českej republiky sa musí registrovať v tuzemsku, pretože dodávka tovaru do iného členského štátu sa začína v Slovenskej republike, teda miesto dodania je tam, kde sa preprava tovaru začína. Podnikateľ z Českej republiky vyhotovuje faktúru pre podnikateľa z Rakúska na dodávku tovaru z tuzemska do Rakúska oslobodenú od DPH, pretože sa tovar prepravuje z tuzemska do Rakúska ako dodávka tovaru z jedného členského štátu do iného členského štátu. Podnikateľ z Rakúska prizná nadobudnutie tovaru od českého podnikateľa v Rakúsku, z dôvodu skončenia prepravy tovaru v Rakúsku.
Otázka č.6 – Daňové priznanie a trojstranný obchod
Slovenský platiteľ dane sa zúčastňuje trojstranného obchodu podľa § 45 zákona o DPH a je prvým odberateľom v rámci trojstranného obchodu. Všetky podmienky trojstranného obchodu sú splnené. Kedy uvádza slovenský platiteľ dane údaje o nadobudnutí tovaru a o dodaní tovaru v daňovom priznaní?
Slovenský platiteľ dane (prvý odberateľ) uvádza údaje o nadobudnutí tovaru v riadku 35 a o dodaní tovaru druhému odberateľovi v riadku 36 daňového priznania za zdaňovacie obdobie, v ktorom bol tovar dodaný druhému odberateľovi.
Otázka č.7 – Daňové priznanie a trojstranný obchod
Slovenský platiteľ dane ako prvý odberateľ pri trojstrannom obchode vykonal opravu základu dane pre druhého odberateľa. Uvádza túto opravu základu dane slovenský platiteľ dane v daňovom priznaní?
Z poučenia na vyplnenie daňového priznania k DPH nevyplýva povinnosť uviesť rozdiel v základe dane vyplývajúci z opravy základu dane v daňovom priznaní podanom v tuzemsku.
Otázka č.8 – Reťazový obchod, ktorý nie je trojstranným obchodom
Slovenský platiteľ dane predá tovar rakúskej firme, ktorá si objednala tovar pod identifikačným číslom pre DPH prideleným v Rakúsku. Slovenský platiteľ dane a rakúska firma (odberateľ) majú dohodnutú dodaciu podmienku EXW, čo znamená, že rakúska firma nadobudne právo nakladať s tovarom ako vlastník v sklade slovenského platiteľa dane v Nitre. Rakúska firma predá tovar českej firme, ktorá má pridelené identifikačné číslo pre DPH v Českej republike taktiež s dodacou podmienkou EXW, čo znamená, že právo nakladať s tovarom získa česká firma v Nitre, t.j. na území SR. Česká firma si vyzdvihne tovar zo skladu v Nitre a prepraví si ho do Českej republiky. Sú splnené podmienky pre trojstranný obchod?
V uvedenom prípade nie sú splnené podmienky pre trojstranný obchod. Dodávke tovaru medzi platiteľom a rakúskou firmou nie je možné priradiť prepravu, je to nepohyblivá dodávka. Slovenský platiteľ dane vyhotovuje faktúru na dodávku pre rakúsku firmu so slovenskou DPH ako tuzemskú dodávku tovaru, ktorá podlieha DPH v tuzemsku. Dodávka tovaru medzi rakúskou firmou a českou firmou je pohyblivá dodávka. Rakúska firma sa musí registrovať v tuzemsku, pretože dodávka tovaru do iného členského štátu sa začína v Slovenskej republike, teda miesto dodania je tam, kde sa preprava tovaru začína. Rakúska firma vyhotovuje faktúru pre firmu z Česka na dodávku tovaru z tuzemska do Česka oslobodenú od DPH, pretože sa tovar prepravuje z tuzemska do Česka ako dodávka tovaru z jedného členského štátu do iného členského štátu. Rakúska firma uvedie dodanie tovaru, ktoré je oslobodené od dane v daňovom priznaní a v súhrnnom výkaze v SR. Česká firma prizná nadobudnutie tovaru od rakúskej firmy v Česku, z dôvodu skončenia prepravy tovaru v Česku.